text: La Setmana del Llibre en Català tanca amb unes vendes superiors a anteriors edicions
  "les vendes han estat superiors a anteriors edicions, uns 1.500 exemplars amb una facturació de 22.000 euros"
  El Gremi de Llibreters de Mallorca va clausurar ahir diumenge la 28a edició de la Setmana del Llibre en Català, que s'ha caracteritzat enguany per una gran afluència de públic al recinte ubicat al Parc de ses Estacions de Palma. També les vendes han estat superiors a anteriors edicions, uns 1.500 exemplars amb una facturació de 22.000 euros.
  El Gremi valora aquestes xifres a l'alça en proporció a la facturació de l'edició de fa dos anys, celebrada a La Misericòrdia amb una durada de 10 dies i no quatre, com en aquesta ocasió. Així mateix, atribueix les bones vendes al canvi d'emplaçament i d'estació, de la primavera – època de l'any en que també se celebren altres grans cites de foment de la lectura com la Fira del Llibre i Sant Jordi- a la tardor.
  Per una altra banda, més de 700 persones varen passar per les activitats culturals paral·leles a la fira. Com un concert ofert pel professorat de l'Escola de Música Ireneu Segarra, on se sentiren diverses formacions de cambra i a la Coral Vint-and-Sing formada pels alumnes més grans de l'escola.
  Entre els llibres que més interès han despertat per part del públic destaquen:
  – L'herba sempre és més verda a l'altra banda, Xavi Coral. Editorial Arrela
  – La vida que aprenc, Carles Capdevila. Arcàdia Editorial
  – Allò que el vent no s'endugué, Miquel Lopez Crespí. El Tall Editorial
  – Entendre el món, Carles Capdevila. Arcàdia Editorial
  – El conflicte lingüístic a les illes Balears durant la Segona República (1931-1936), Daniel Escribano. Lleonard Muntaner Editor